Nakon što je kao mostovac nacionalnim partnerima iz HDZ-a poručio "tko vas je..." te tako izazvao lavinu reakcija, od krajnje pozitivnih do krajnje negativnih, Ivan Kovačić dao je i ostavku na funkciju predsjednika Kluba saborskih zastupnika Mosta. U razgovoru za "Slobodnu", svom prvom javnom istupu nakon nimalo nepromišljene psovke koja bi vrlo lako mogla označiti prekretnicu na hrvatskoj političkoj sceni, objašnjava zašto je to učinio i otvoreno govori o kvarnim odnosima među partnerima na vasti koji bi uskoro mogli dovesti i do pada Oreškovićeve Vlade.



Je li vam žao što ste bili onako prosti u izjavi za Hrvatsku televiziju, što vas je nagnalo da izgovorite sad već kultno "tko vas je..."?



- Izrekao sam riječ koja znači da s nekim više ne želite imati posla. Riječ koja nije bila umotana u političku demagogiju. Bila je do kraja izravna i slikovita, zato što je nama s druge strane poslana ista takva poruka, ali na sto puta perfidniji način. Bio sam jedan od najkorektnijih i najdosljednijih zagovaratelja izgradnje povjerenja između Mosta i Domoljubne koalicije, odnosno HDZ-a. Organizirao sam sastanke najužeg vodstva Mosta i HDZ-a svaki put kad bi zaiskrilo ili kad bi se dogodio zastoj u komunikaciji. Bio sam jedan od onih u Mostu koji su prevagnuli u smjeru prepuštanja puno većih kvota HDZ-u negoli je to već okvirno bilo postavljeno, uz uvjet da se pokrenu reformske politike punim jedrima. A onda su nam opalili omišku plesku. Možda to i jest bila međusobna podvala između više struja unutar HDZ-a u ovim njihovim unutarstranačkim izborima, ali za mene je to bila pouka: ne možeš ti, Ivane, biti toliko korektan, koliko ti mi možemo spustiti! Ta moja famozna rečenica zapravo je bila zahvala na tome što su me upozorili da ne ispadnem naivan i glup.



Koji će biti vaši sljedeći potezi, hoćete li ostati u Mostu?



- Most na nacionalnoj razini nije stranka nego platforma koja je nastajala i u Omišu i u Gradecu, Tompojevcima, Velikoj Kopanici... Takve se inicijative i sada rađaju u nekim mjestima. Klub Mosta ne čine ljudi koji imaju istu stranačku stegu, nego istu ideju promjena u Hrvatskoj. U nacionalnom Mostu zapravo ne postoji ostavka. Postoje samo razlaz i odlazak. A od mene još nitko nije tražio da odem, nego su tražili da ne dajem ostavku. U Mostu smo već imali klub u kojem postoji pravo na stvarno glasovanje po savjesti, pa ćemo ga imati i dalje. Bez brige, neću ja uvijek biti kao Pale sam na svijetu.



Jeste li svjesno zaljuljali brod vladajuće koalicije, pretpostavljam da vam je jasno kako bez vaše podrške, kao važne karike, Most u vlasti teško može opstati?



- Ne zanima me vlast zbog vlasti... A tako je, vjerujte, i s većinom mostovaca. Javnost ne zna, ne vidi, da je Most u šest ministarstava koje je preuzeo doveo po tri-četiri osobe. A ispod je sustav od stotina ljudi iskadroviranih u vrijeme HDZ-ovih i SDP-ovih vlada. Oni kad dođu na vlast samo probude svoje unutarnje spavače i odmah krenu u akcije. Most nema nikog prethodno kadroviranog, nikog! Dvije-tri osobe s etiketom Mosta bore se unutar tromih i promjenama nesklonih struktura od stotina ljudi, dok naivna javnost nasjeda na spinove da Most nešto koči. A ti se ljudi bore kao vojnici u potpunom okruženju. Zamislite samo ministre Dobrovića, Šprlju, Orepića... kako prvi dan ulaze u ministarstva i nemaju ni jednu jedinu osobu od povjerenja s kojom mogu započeti dan. A kreću s politikom koja je suprotna onoj koja se do jučer provodila. A HDZ za to vrijeme viče što ne smjenjujete i imenujete nove ljude, a ti novi su zapravo njihovi koje nam oni nude. A među njima, tim novim ljudima kojima su na brzinu htjeli okružiti naše ministre, sad sam u to siguran, su i raznorazni škaričići...



Činjenica je, međutim, da vam rejting nezaustavljivo klizi...



- Narod napaljen od nekih medija urla na Most što blokira HDZ i oteže s reformama. SDP nas ismijava, a tri godine su nam prodavali priču, a zadnju godinu maglu. A imali su stroj ljudi u ministarstvima. I samo povećavali javni dug i broj nezaposlenih. Vjerojatno i svoju privatnu imovinu...



I baš kad je najzanimljivije vi ste se povukli iz borbe, ostavili ste druge da nastave bez vas. Jeste li svojim potezom razjedinili Most?



- Povukao sam potporu HDZ-u, ali nisam otišao iz Sabora. Svaku minutu koju budem imao u Saboru razotkrivat ću sve ono što narod treba znati. I bit ću apsolutno konstruktivan. Davat ću i izdvojene prijedloge ako bude trebalo. No, na moj glas se više ne može računati kao na siguran glas koji pripada kvoti saborske većine. Za svaku točku ću glasati onako kako odlučim kad čujem argumente svih strana. Ako neki važan zakon bude napravljen loše, siguran sam da će, bez obzira što više nisam predsjednik Kluba zastupnika, svi mostovci, pa i sadašnji predsjednik Kluba, poći za mnom i glasati protiv. Sada sam, istina, u posebnom položaju u odnosu na generalnu potporu suradnji s HDZ-om, ali nisu ni drugi u Mostu vezani stranačkom stegom podržati nešto s čime se ne slažu. Mi nismo glasačka mašinerija.



Ipak, razjedinili ste Most, to ne možete poreći.



- Ne, nisam, taj prigovor ne stoji. Priroda Mosta je da je on platforma onih koji imaju jedinstven cilj, ali ne moraju imati i jedinstvene putove dolaska do tog cilja. Ja sam sada odlučio ići izdvojenim putem. Ili mi hoćete reći da je SDP jedinstven? Pa, oni su se prije mjesec dana međusobno degutantno častili dok su birali predsjednika. I sad su kao jedinstveni. To što oni, nakon takvih čašćenja, mogu disciplinirano glasati u Saboru nije znak demokracije i kulture, nego čiste darvinovske borbe za preživljavanjem. A možda mi hoćete reći da je HDZ jedinstven? Pa, neki njihovi saborski zastupnici i članovi predsjedništva gotovo da i ne razgovaraju, a tako će biti i u novom sazivu predsjedništva. Razgovaraju samo koliko pred drugima moraju da pokažu jedinstvo, a onda se pretvaraju u glasačku mašineriju poslušnika, čak i kad je na glasovanju zakon koji je štetan.



U kojoj ste mjeri zadovoljni postignutim što se Vlade tiče, u prvih 100 dana niti jedna bitna reforma nije začeta, je li tome krivac Most ili Domoljubna koalicija?



- Manje je bitno što nije već pola države pretumbano, nego jesmo li mi sami sigurni da je temelj za neke zamišljene reforme zdrav. Mi smo više od 20 godina krivo usmjerena država. I pod ranijim HDZ-ovim i SDP-ovim vladama. Meni je važnije pitanje srljamo li idući u krivom smjeru, jer je dosadašnja komunikacija HDZ-a, odnosno Domoljubne koalicije i Mosta površna i neiskrena. Taktika, ti ćeš nama spinat', a ja ću tebi prodati foru je loša. Iskreno sam želio da se maknemo od te glupe taktike i da prestanemo glumatati fasadno prijateljstvo pred kamerama. Jasno je stoga da nisam baš zadovoljan dinamikom rada. Mostova odgovornost je u tome što nismo postavili rok za imenovanja svih ministara, zamjenika i pomoćnika i što nismo u jednom dahu stavili sve kandidate za ministre na stol i odmah raščistili s kojim se kandidatom slažemo, a s kojim ne. Isto vrijedi i za zamjenike i pomoćnike. Ali, ima tu još nešto zanimljivo. Most se optužuje da koči HDZ-ove kandidate, a do danas nije popunjeno više od 20 pomoćnika s njihove strane. A znate zašto? Zato što nisu ni predložili nikoga! Namjerno!



U čemu je onda uopće smisao daljnje suradnje Mosta i HDZ-a?



- Ne znam. Znam samo da je Most tražio promjenu ovakvog modela rada, jer sam u pripremi tog prijedloga i sam sudjelovao. Tražilo se i tražit će se da se u najkraćem roku prođe kroz sve ispregovarane teme u sporazumu o suradnji i da se preispita iskrenost za sve ispregovarano. Svaka smjernica se treba jasno pretočiti u politiku koja iz nje slijedi, a kadroviranje uskladiti s tom politikom. Na primjer, nema daljnjeg imenovanja u HBOR-u dok se ne dogovori i potpiše što je politika i obveza HBOR-a. A to vrijedi i za INA-u, HEP, HAKOM... Hrvatska javnost, uključujući i oporbu, jasno mora znati koja je politika sa strateškim resursima, te kome se planira povjeriti upravljanje. Pa neka javnost prošeta kandidate što su, gdje i u čije ime dosad radili. Ne zanima me hoće li to biti mostovac, HDZ-ovac ili će biti ostavljen neki kvalitetni SDP-ovac. Samo da ne bude tuđi interesni lobist koji će usmjeravati novac svojim gazdama iz sjene.



Pita li se išta pri tome premijera Oreškovića?



- Naravno da se to tiče i predsjednika Vlade, pa bi i on trebao doći na ključne sjednice Vijeća za suradnju, te predložiti svoje kandidate. Vijeće za suradnju ne smije biti paravlada, baš kao što ni predsjednik Vlade ne može imati neki sasvim treći program koji nije u skladu sa sporazumom Mosta i Domoljubne koalicije. Tako je, barem s naše strane, bilo zamišljeno kad sam inicirao nastavak intenzivnijih sastanaka, najprije užeg sastava Mosta i HDZ-a, a onda i Vijeća za suradnju. Ako netko kaže da ne želi izvršavati sadržaje iz sporazuma, a za to nema uvjerljive agrumente da se u ispregovaranim pozicijama možda negdje nešto objektivno pogriješilo, onda Most nema nikakvog manevarskog prostora za ostanak u Vladi. Sad kad više nisam član pregovaračkog tima, još ću žešće tražiti izvršavanje obveza iz sporazuma i dokaza da se on provodi.



Jeste li zadovoljni premijerom?



- Tihomir Orešković nije došao kao spasilac Hrvatske, jer nitko za njega i nije znao dok se nije dogovorila vladajuća većina. I ne treba mu stavljati na leđa taj teret. On je došao kao menadžer odraditi ključni ekonomski posao. Bilo bi dobro da se napokon maknu na stranu ustaško-partizanske teme, da čovjek može pokazati što zna i može u svom poslu. Nije dobro da se i on od menadžera pretvara u političara kojemu su, a tako se ponašao do sada, tajne službe oduzimale više vremena od gospodarskih tema. Od Mosta je zasad dobio i ima svu podršku.



Je li plan reformi predstavljen na sjednici Vlade u četvrtak ono što vas zadovoljava ili je to samo na brzinu sklepan skup općih mjesta kako bi se zadovoljili prohtjevi Europske unije?



- I proračun i ovaj plan su dijelom rezultat igre u sudačkoj nadoknadi u kojoj se ova vlast našla. Drugim dijelom je to dio reformskog paketa koji je bio ispregovaran. Ozbiljan plan reformi može krenuti tek ako se prestane od države raditi PR natjecanje. Umjesto da se bavimo uvođenjem reda u državu s minimumom konsenzusa svih, mi imamo bavljenje PR top listama. Svakodnevno se troši energija u to tko će komu bolje spustiti, tko će komu odmah nakon sastanka, dogovora ili neke javne ponude suradnje bolje podvaliti u nekakvom "offu", a onda se danima pegla narušena slika u javnosti. Sva nam energija ode u dnevnopolitička prepucavanja. Pitam se jesmo li normalni?! Nama je percepcija u javnosti postala važnija od stanja na tekućem računu države. Zaboli me kako na listi popularnosti stoji predsjednica, kako premijer, kako HDZ, SDP, pa i Most. Bivši predsjednik Josipović bio je nedostižni car percepcije dok je bio predsjednik, a kad je sa samo malo manje od 50 posto glasova izgubio predsjedničke izbore, na parlamentarnima nije skupio glasova ni za proći izborni prag. Isto bi bilo i da sadašnja predsjednica mimo HDZ-a samostalno iziđe na izbore. Ili da to samostalno napravi Orešković. Neka se ne zanose da je sadašnja percepcija usmjerena baš na njih kao osobe. Ljudi se vole poistovjećivati s trenutačnim vođama, pa im podilaze i laskaju. A kad pred narod iziđeš bez reflektora, onda bježe od tebe kao da ne znaju što si jučer bio. Kako god bilo, ja više ništa neću peglati. Što sam rekao, rekao sam, gotovo je!



Jeste li razočarani, što vam govore (su)građani, sve oči bile su uprte u vas mostovce, a sada ste došli na samo šest posto podrške birača?



- I ja bih, da sam samo birač, bio nezadovoljan kad čitam što se sve piše i gledam što se sve konstruira. Birači, nažalost, malo znaju o tome što se stvarno događa u državi, pa je taj postotak odraz toga tko ima veći utjecaj na kreiranje javnog mnijenja. Za ono što su HDZ i SDP napravili državi u zadnjih 20 godina ne bi trebali dobiti ni jednog zastupnika na novim izborima. Ali, da bi to shvatili, svi bi birači na jedan dan trebali biti imenovani na neku državnu funkciju, pa da vide nered koji se tamo nakupio. Lijevo-desni zajedno medijski puštaju spinove da je za sve kriv Most, a zapravo su udruženim pothvatom razvalili državu kao prostitutku, na redaljku. Samo, stvar je još gora, jer kurvi klijenti plate, dok ovi koji razvaljuju državu ništa nikome ne plaćaju. Oni za svoj kurvaluk još državi uzimaju lovu. Most se u ova dva, tri mjeseca tek pojavio, a ovi nas odmah optužuju da smo zatečeni u kurvanju, iako državne sise nismo ni pipnuli.



Zašto ste vi u Mostu dopustili da ideološke teme prevladaju, je li vas HDZ izigrao, tko vas je na suprotnoj strani najviše razočarao?



- Ma, dajte, molim vas! Što smo to mi dopustili ili što smo mogli ne dopustiti?! Dva, tri čovjeka po ministarstvu koje je Most doveo i još petnaest njih u Saboru sve zajedno ne čine ni 40 ljudi koji su ušli u mašineriju državnog aparata koji broji na tisuće, desetke tisuća ljudi. Ako su oni uzeli javne megafone i viču "Za dom spremni" i "Smrt fašizmu – sloboda narodu", što mi tu možemo?! Začepiti im usta? Kako? Pa, među saborskim zastupnicima koji su zaštićeni imate i jedne i druge. Najviše me je, pak, razočarao narod koji nakon toliko dokaza o političkom kurvanju, može tako lakovjerno i tako plitko udarati po najmlađoj opciji koja se kao patuljasti David pokušava boriti za državu između dva, a ne jednog Golijata.



Je li vrijeme za prekid suradnje s Domoljubnom koalicijom? Do kada ćemo slušati prazne priče o reformama? Je li vrijeme za "brak" sa SDP-om?



- Ja sam prvi prekinuo, no neću biti onaj koji će pretrčati na drugu stranu. Ne namjeravam isto iskustvo imati dvaput. Volio bih, međutim, doživjeti da se vladajući napokon dogovore o pet, šest elementarnih i za državu vitalnih stvari te da ih bez podmetanja odrade zajedno. A i SDP neka otvoreno kaže što neće kočiti zbog države, a ne zbog HDZ-a, pa neka se zna da postoji barem osnovni zajednički interes. To bi bilo državotvorno. I domoljubno i socijalno, ako hoćete. Ma, neka to naprave samo HDZ i SDP kako smo govorili nakon izbora, ako se mogu dogovoriti. E, ali oni će se brže dogovoriti oko podjele plijena, nego oko koristi za državu. Uostalom, ako u Ustavni sud prođe osoba koja je prepisivala stručni rad ili osoba koja je još s glavom u čizmama prijekog suda iz 1945., onda oni zajedno svima nama poručuju tko vas je... na puno suptilniji, ali prostiji način nego sam ja to rekao HDZ-u. I baš se pitam gdje su tu javnost i civilno društvo da skoče i kažu, e nećete nas više... znate što!



U prošlom velikom razgovoru za "Slobodnu", mjesecima prije senzacionalnog rezultata Mosta na izborima, rekli ste da vas svjetonazorska pitanja ne opterećuju. "Ja sam vjernik, rimokatolik, to mi je moralna baza. U određenim stvarima sam jako konzervativan, a u nekim drugima jako liberalan". Možete li to sada malo pojasniti reflektirajući se na aktualnu situaciju u zemlji?



- Konzervativan sam kad je u pitanju moralna odgovornost za državu. Strogo sam, pak, protiv nasilja prema bilo kome. Tu sam, dakle, liberalan. Umjesto ovih mladih koji ni krivi ni dužni s faksa bježe u Island i Švedsku, potjerao bih vani sve one koji su pokrali državu, a sve ove nedužne mlade doktore znanosti vratio bih natrag. Vani bih poslao lopove, a vratio stručnjake. Je li to konzervativno? Potjerao bih iz države i "domoljube" kojima su puna usta države, a još puniji džepovi državne love, a ostavio bih ljude koji nemaju naviku svakodnevno se pozivati na svoju državotvornost, a koji svaki dan pošteno i nepotkupljivo odrade svoj posao. Je li to liberalno?



Hoće li Most nestati s političke scene dođe li do novih izbora u ovoj godini?



- Ako HDZ i SDP odbiju nagrađivati male priljepke nezasluženim mjestima u Saboru i na izbore iziđu samostalno, pokazat će se koje su druge opcije sposobne ući u Sabor. Bit će najviše pet stranaka koje će imati svoj klub zastupnika pa će na desetke trgovačkih strančica zasluženo i zauvijek nestati sa scene. Eto, da ne ispadne da će Most do zadnjeg dana podržavati Vladu samo da ostane u foteljama, neka HDZ i SDP presijeku kad god hoće. Na jednom od sastanaka Mosta bilo je postavljeno pitanje bismo li podržali izlazak iz Vlade i nove izbore, i to uz ovakav oslabljeni rejting, ako bi Vlada krenula opasnim krivim putem. Znate kakav je bio rezultat glasovanja? Jednoglasno - za nove izbore, makar nestalo Mosta. Zato sam ja potpuno miran u ovom svom potezu.



Napadaju vas da ste se htjeli miješati u unutarnju stvar HDZ-a kako biste lakše i bez konkurencije vladali Omišom...?



- Ne mislim do penzije ostati u politici. Želio bih da se na svim stranama bore neiskvareni ljudi, pa će mom Omišu biti dobro i s nekom drugom vlašću. U svojoj reakciji potencirao sam problem nacionalne, a ne lokalne HDZ-ove poruke. HDZ nije meni kao omiškom gradonačelniku rekao da me ne doživljava kao neki faktor, nego je poručio da oni na nacionalnom vrhu uopće ne misle ozbiljno kad kažu da žele raščistiti s HDZ-om iz nekih pravosudno mutnih vremena. Kako da nakon takve poruke sjedim na zajedničkoj užoj sjednici i dignem ruku za nekog meni nepoznatog slavonskog, zagorskog, zagrebačkog, primorskog, ličkog ili dalmatinskog škaričića kojeg nam demokratski misle podvaliti.



Jeste li se čuli sa Škaričićem ovih dana, možda ga vidjeli u prolazu...?



- S njim se mogu čuti i vidjeti samo preko Cvitana, no nije nas Cvitan još zvao na kavu da razbistrimo neke stavke. A i ne znam kako ću ga vidjeti kad mi ne živimo u istom gradu. Ja sam, naime, u Omišu, a on u Podstrani. Možda je i tamo predsjednik ogranka HDZ-a, a ovdje je samo na posudbi.